**Sihtasutuse Eesti Maaelumuuseumid (MeMu) 2025. aasta II kvartali tegevusaruanne**

Meie **missioon** on toetada maaelu ja maa kultuuripärandi väärtustamist ning aidata kaasa keskkonnahoidliku toidutootmise ning kestliku loomapidamise põhimõtete populariseerimisele.

Meie **visioon** on olla hinnatud maakultuuripärandi kompetentsi- ja hariduskeskus, kes pakub külastajatele elamuslikku kogemust. MeMu on mõjukas maaelu trendide mõtestaja ja ühiskondlike arutelude laiendaja, kandes rohelise muuseumi märgist.

Arengukava eesmärkide täitmine 2025. a II kvartalis (I poolaastal):

**Eesmärk 1:** Maaelumuuseumid on Eesti mitmekesisemaid muuseumihariduse keskusi, mille elamuslikud ja mitmekülgsed programmid tekitavad huvi maaelu vastu.

**Eesti Põllumajandusmuuseumis** (edaspidi EPM) viidi II kvartalis läbi 42 muuseumitundi, kus osales 748 õpilast. Koos varasemaga toimus I poolaastal kokku 100 muuseumitundi, milles osales 2000 inimest. 29 neist olid REM programmid. Kõige rohkem telliti muuseumitunde „Maagilised mesilased“, „Põllult potti“ ja „Milleks muna?“.

Osalejatest 48% moodustasid põhikooli I kooliastme (1.–3. klassi) õpilased, kuid märkimisväärne on ka III kooliastme (7.–9. klassi) osaluse tõus võrreldes varasemate aastatega. Endiselt on keeruline muuseumisse saada gümnaasiumi õpilasi. Valminud on „Laudasümfooniale“ muuseumitund „Mitu tõde“, mille sihtrühmaks on III kooliaste ja gümnaasium.

Lisaks muuseumitundidele toimus poolaastal kuus täiskasvanutele suunatud kohtumist sarjas „Saame kokku Leivatares“, kus osales 53 inimest.

Lastele suunatud praktilise suunaga „Kokakooli“ töötube viidi läbi viis, osalejate koguarvuga 26.

Toimus kaks lastelaagrit, milles osales kokku 28 last.

Muuseum osales ka Tartu Ülikooli Kliinikumi koostööprojektis, mille raames viidi läbi tegevusi 47 inimesele.

Koostöö Ülenurme Gümnaasiumiga jätkub. Sügisel lisanduvad praegustele 8.-9. klasside tehnoloogiatundidele ka 6. klassi poiste tehnoloogiatunnid, mida juhendab Liina Mahoni.

**C. R. Jakobsoni Talumuuseumis** (edaspidi CRJ) viidi I poolaasta jooksul läbi kokku 90 muuseumitundi, milles osales 1901 inimest. Nendest 37 olid REM programmid. Kõige rohkem telliti muuseumitunde „Eesti toidu aastaring talus“ ja „Talulapse toimetused“.

16.-20. juuni toimub REM suvelaager, kuhu on registreerunud 20 last.

**Tori Hobusekasvanduses** (edaspidi THK) viidi I poolaasta jooksul läbi 17 muuseumitundi, milles osales 360 inimest.

**Eesmärk 2:** Maaelumuuseumid tutvustavad põllumajanduse ja maaelu eri tahke üllataval, põneval ja kaasahaaraval moel, pakkudes näituste ja elava keskkonna kaudu külastajatele autentset ja kordumatut elamust.

**Näituse osakonna II kvartali tegevused**

**Näituste uuendamine ja avamine Eesti Põllumajandusmuuseumis**

23. aprillil avasime uue kujunduse saanud ekspositsioonid MUHK 2, mis lisaks loomade heaolu tutvustavale näitusele sisaldab näitusi *Avatud hoidla*, *Veterinaaria tuba*, *Sõnnik* ja *Piim*.

**Uurimistöö**

Koostöös Tiina Ivandi ja Mari-Liisi Tammistega uurisime Eesti Rahva Muuseumi kogudes edasi Linda Petti tegevust. Leppisime kokku arhiivide külastusajad ja intervjuude toimumise ajad.

**Kurgja loodusraja arendamine**

Avasime loodusraja esimese etapi: koostasime ja kujundasime stendide tekstid, tellisime need ning korrastasime tööriistakuurid. Loodusrada avati 7. juunil.

**Linanäituse ettevalmistus Kurgjal**

Linanäituse koostamine on töös. Plaanime näituse avamist 9. augustil.

**Tartumaa toidupiirkonna tegevused**

Osalesime Tartumaa toidupiirkonna avamisel ning valmistume piirkonna raames Rukkipäevaks ja Peedi Simmanipeoks.

Kuulutasime välja retseptikonkursi „Minu Tartumaa vanaema parim retsept“, mille tähtaeg on 10. august.

**Rahvusvaheline koostöö**

Osalesime Erasmus+ projekti „Green Leadership“ rahvusvahelisel häkatonil Riias (2.-4.aprill). Koostasime kokkuvõtte ning valmistume sügiseseks konverentsiks, mis toimub 4.–5. septembril.

**Suvesangarite töö koordineerimine**

Näituste alal alustasid tööd suvesangarid.

**Koostööprojektid**

Jätkus koostööprojekt Meeste Garaaži, Tartu Ülikooli ja Tallinna Ülikooliga: mida muuseum saab pakkuda meestele?

**Eesmärk 3:** Maaelumuuseumidel on esinduslikud, hästi hoitud ja kättesaadavad maakultuuripärandi muuseumikogud ning missioonile vastav teadustegevus.

**Kogude seis ja täiendused**

Digiteeritud: 74% SA muuseumikogust

Teaduslikult kirjeldatud: 82% SA muuseumikogust

Kogud täienesid:

* Traktor K-150
* Lisandus uus masin tuulimasinate kollektsiooni

Väimelas asuva Maaelu Teadmuskeskuse (METK) Võru katsekeskuse annetus

* Kombain Sampo 500
* Taimekaitseprits
* Erinevate kultuuride (mais, kartul, kiulina) sordivõrdluskatsete tulemuste dokumentatsioon

**Inventuur ja kogude hooldustööd**

* Teostati ja lõpetati tähtaegselt C.R. Jakobsoni esemekogu ja tekstiilikogu inventuurid.
* Puhastati Kurgja näitusekuurid ja seal paiknevad eksponaadid (esemete väljatassimine, pesu, metalli konserveerimine, vahatamine, puidu värskendamine, kuuri seinte ja talade pesu)
* Puhastati Jakobsoni perekonna kalmistu hauakivid
* Põhjalikult puhastati avatud hoidla, dokumendikogu hoidla, museaalide maja I ja II korrus, tekstiilihoidla, väikeesemete hoidla ja tõllakuuris eksponeeritud talurahva veovahendid (museaalid, põrand)
* CRJ karikatele õmmeldi tyvekist kaitseümbrised
* EPM-i avatud hoidlas esemete ümberpaigutamisega seoses muudeti infosüsteemis museaalide asukohad, lisati museaalidele sildid, töö jätkub.
* Osaleme muuseumide dokumentatsiooni digiprojektis

**Teadus- ja arendustegevus**

* Koostati Kurgjale loodusraja tekstid
* Osaleti tori hobune 100 üritusel, intervjueeriti osalejaid ja koguti mälestusi hobusekasvanduse ja hobuste kohta
* Jätkub tegevus tori tõugu hobuse aretuskultuuri talletamiseks, mis lisati märtsis 2025 Eesti vaimse kultuuripärandi nimistusse. Tori tõugu hobuse puhul on tegemist ainulaadse Eesti kultuurhobusega, kelle aretus sai alguse juba 1856. aastal
* Koostati tutvustav artikkel tori hobustest Aima uudislehte (peaks ilmuma juunis)
* Mai lõpus külvati muuseumi aiamaale koos Pallase tekstiilitudengitega kiulina. Külvamist filmiti ja sellest valmib materjal Käsitööliidu taimsete kiudude alaliidu jaoks
* Koos Pallase mööbliosakonna restaureerimissuuna tudengi Siiri Johansoniga katsetati sangaste rukki õlgede värvimist kangavärvidega. Ta uuris ja konserveeris õleintarsias laeka. Lõputöö kaitses juunikuus ja sai hindeks B.
* Telesaate *Eesti Mäng* jaoks valiti välja seitse museaali. Iga eseme kohta mõeldi välja kolm erinevat vastusevarianti, millest üks kirjeldab eseme tegelikku kasutusotstarvet.

**Restaureerimine, konserveerimine**

* Restaureeriti Kurgja kirjutuslaud ja tool
* EPM-is restaureeriti kogude täienduseks tulnud tuulimasin
* Digiteerimisele minevate CRJ dokumentide puhastamine, konserveerimine

**Eesmärk 4:** Maaelumuuseumid pakuvad oma eripärasele tegevusvaldkonnale vastavaid mitmekülgseid ja elamuslikke teenuseid.

**I poolaastal külastas MeMu tegevuskohti kokku 26 834 inimest, mis on ligi 600 võrra rohkem kui eelmisel aastal.**

Plaanilised suurüritused I poolaastal:

* Kolmes muuseumipaigas toimusid traditsioonilised vastlaüritused, jaanituli.
* EPM-s avati uus Maaelu Uudishimukeskus, toimus lemmikloomapäev
* CRJ Sakala tee matk Kurgjal
* THK-s on hoo sisse saanud ratsavõistlused. Ka tähistab THK sel aastal oma 100. sünnipäeva.
* Muuseumiöö kõigis kolmes muuseumis, külastajaid 860 inimest.
* Suurüritusi külastas kokku 9893 inimest, käive 21 911 €. Külastajate arv oluliselt suurem kui eelmisel aastal, tulu väiksem. Tulu osas mängis rolli Ülenurme jaanipidu, mis oli seekord valla korraldada.
* THK-s toimus konverents „Kuhu lähed, tori hobune“, kus osales u 50 külastajat. Konverentsil osalesid erinevate eesti tõugu hobuste asjatundjad, kes on koondunud erinevatesse organisatsioonidesse. Arutleti, milliseks võiks kujuneda tori tõugu hobuse tulevik.
* CRJ-s toimus konverents „Hull(julge) kui Jakobson“. Konverents koondas kokku tänaseid edumeelseid põllutootjaid, kes arutlesid teemal, kuidas C.R. Jakobson täna tegutseks ning vahetasid omavahel kogemusi ja ideid.

Era- ja korporatiivklientide sündmustel osales kolme tegevuskoha peale kokku 4540 inimest, käive 15 344 €, mis on rohkem kui eelmise aasta samal perioodil. Käive on suurenenud kõigis tegevuskohtades.

CRJ toitlustus tegeles peamiselt haridusprogrammide toitlustusega. Toitlustuse käive 10 663 €, mis on suurem kui eelmisel aastal.

Toris lükkusid edasi mitmed üritused seoses hobuste herpesviiruse levikuga. Ka viibis EPM-s ja CRJ-s loomade ja lindude kevadine väljaviimine teiste võimalike taudide tõttu.

MeMu kommunikatsioon toimib vastavalt kommunikatsiooniplaanile. Olulisel kohal on jätkuvalt MUHKi kommunikatsioon ja tegevused, sündmused, haridusprogrammid, näitused/esemed, loomad, ruumide rent.

**Eesmärk 5:** Maaelumuuseumid on optimaalselt, energia- ja ressursitõhusalt ning efektiivselt majandatud asutus.

Põllumajandustegevuse omatulu käive oli I poolaastal 88 792€ (50% aastaplaanist). Põhiline sissetulek tuleb hobubokside rendist, lisaks pakume külastajatele ratsutamisvõimalust, rendime Toris ruume kohvikule ja kauplusele. I poolaastal müüsime kaks hobust ning ka metsa raieõigust. Tegevused kulgevad plaanipäraselt, kuid suvisel perioodil on kõige stressirohkem heinaaeg – kas on head ilma ja kas meie vananenud tehnika vastu peab.

**Eesmärk 6:** Maaelumuuseumid on motiveeriva töökeskkonna ja professionaalse kollektiiviga ühtehoidev, arenev ja hästi juhitud organisatsioon, mis järgib rohelise muuseumi tegevuspõhimõtteid.

EMÜ läbi viidud küsitluse järgi on Eesti Maaelumuuseumide töötasud allpool keskmist, mis on probleem.

Seni ei ole läbirääkimised asutajaga andnud ka konkreetset leevendust. Eesmärk on tõsta siiski töötajate töötasusid kuni 5% ja 2026. aastal 8%

Töötajate töökoormused on suured, mistõttu on oht ka läbipõlemiseks.

Tori Hobusekasvandus ja Eesti Põllumajandusmuuseum on läbi aastate olnud hea praktikabaas tulevastele spetsialistidele. Toris käivad esimest erialast praktikat saamas tulevased hobuhooldajad. EPM-s juhendas II-III kvartalis muuseumi restauraator Liina Mahoni kolme Pallase kooli tudengit. SA finantsjuht Anne Park oli II kvartalis juhendajaks EMÜ tudengile.

**Enesetäiendamine**

Töötajate motiveerimiseks ning täiendamisvõimaluste avardamiseks suurenes 2025. aastal koolituste eelarve.

Töötajatele on pakutud erinevaid koolitusvõimalusi enesetäiendamiseks:

Näiteks:

Mõisamööbli restaureerimise koolitus Raikkülas (25.04)- osales Liina Mahoni

Veebikoolitus keemiliste ja biomolekulaarsete  analüüside võtmise kohta - osales Liina Mahoni

Erinevad kommunikatsiooni valdkonna koolitused

Ühiskoolitustena toimusid kõikides muuseumi tegevuspaikades päästeõppused.

Juunis külastati ühiselt Rakvere Rehbinderi maja ja Rakvere linnust - kogude osakond

**MeMu nõukogu** kogunes II kvartalis kahel korral. Aprillis kinnitas SA nõukogu SA Eesti Maaelumuuseumid uue põhikirja.

Juunis vahetus osaliselt SA Eesti Maaelumuuseumid nõukogu koosseis: Lahkusid nõukogu esimees Alo Aasma ja liige Evelin Liivamägi. Uueks nõukogu esimeheks valiti REM asekantsler Tõnis Tänav ja RAM esindaja Erle Kõomets.